กฎกระทรวงกฎกระทรวงการขอรับใบอนุญาตการออกใบอนุญาต และการขอต่ออายุใบอนุญาตจัดตั้งสถานตรวจสภาพรถพ.ศ. ๒๕๕๕ อาศัยอำนาจตามความในมาตรา ๗ วรรคหนึ่ง มาตรา ๗๔ วรรคสอง และมาตรา ๗๕ วรรคสองแห่งพระราชบัญญัติการขนส่งทางบก พ.ศ. ๒๕๒๒อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๔๑ และมาตรา ๔๓ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมายรัฐมนตรีว่าการกระทรวงคมนาคมออกกฎกระทรวงไว้ ดังต่อไปนี้ข้อ ๑[๑] กฎกระทรวงนี้ให้ใช้บังคับเมื่อพ้นกำหนดหกสิบวันนับแต่วันประกาศในราชกิจจานุเบกษาเป็นต้นไปข้อ ๒ ให้ยกเลิกกฎกระทรวง ฉบับที่ ๓๗ (พ.ศ. ๒๕๓๕)ออกตามความในพระราชบัญญัติการขนส่งทางบก พ.ศ. ๒๕๒๒ข้อ ๓ ในกฎกระทรวงนี้ใบอนุญาต หมายความว่าใบอนุญาตจัดตั้งสถานตรวจสภาพรถผู้ควบคุมการตรวจสภาพรถ หมายความว่าผู้ซึ่งทำหน้าที่ตรวจสอบและวินิจฉัยผลความมั่นคงแข็งแรง ความปลอดภัย ความสะอาดความเรียบร้อยและความถูกต้องเหมาะสมของรถและเครื่องอุปกรณ์และส่วนควบของรถเจ้าหน้าที่ตรวจสภาพรถ หมายความว่าผู้ซึ่งทำหน้าที่ตรวจสอบความมั่นคงแข็งแรง ความปลอดภัย ความสะอาดความเรียบร้อยและความถูกต้องเหมาะสมของรถและเครื่องอุปกรณ์และส่วนควบของรถข้อ ๔ ผู้ใดประสงค์จะจัดตั้งสถานตรวจสภาพรถให้ยื่นคำขอรับใบอนุญาตตามแบบที่อธิบดีประกาศกำหนด พร้อมด้วยเอกสารและหลักฐานดังต่อไปนี้(๑) บุคคลธรรมดา(ก) ภาพถ่ายบัตรประจำตัวประชาชนหรือใบสำคัญประจำตัวคนต่างด้าว(ข)ภาพถ่ายสำเนาทะเบียนบ้านหรือใบสำคัญถิ่นที่อยู่ตามกฎหมายว่าด้วยคนเข้าเมือง(ค) แผนที่โดยสังเขปแสดงบริเวณที่ตั้งสถานตรวจสภาพรถ(ง) แบบ ขนาด และรายละเอียดของเครื่องตรวจสภาพรถ(จ) แบบแปลนแผนผังแสดงแบบ ขนาด และลักษณะของอาคารสถานที่ ลานจอดรถ ทางจราจรทางเข้า ทางออก และรายละเอียดสิ่งปลูกสร้างภายในบริเวณสถานตรวจสภาพรถตามมาตราส่วน(๒) ห้างหุ้นส่วนสามัญ(ก) รายชื่อผู้เป็นหุ้นส่วนทุกคน(ข)ภาพถ่ายบัตรประจำตัวประชาชนหรือใบสำคัญประจำตัวคนต่างด้าวของผู้เป็นหุ้นส่วนทุกคน(ค)ภาพถ่ายสำเนาทะเบียนบ้านหรือใบสำคัญถิ่นที่อยู่ตามกฎหมายว่าด้วยคนเข้าเมืองของผู้เป็นหุ้นส่วนทุกคน(ง) เอกสารตาม (๑) (ค) (ง) และ (จ)(๓) ห้างหุ้นส่วนสามัญจดทะเบียน ห้างหุ้นส่วนจำกัด บริษัทจำกัดหรือบริษัทมหาชนจำกัด(ก) หนังสือรับรองของนายทะเบียนหุ้นส่วนบริษัทแสดงการจดทะเบียนเป็นห้างหุ้นส่วนสามัญจดทะเบียนห้างหุ้นส่วนจำกัด บริษัทจำกัด หรือบริษัทมหาชนจำกัดที่นายทะเบียนออกให้ไม่เกินหกเดือนโดยมีวัตถุประสงค์เพื่อจัดตั้งและดำเนินการเกี่ยวกับสถานตรวจสภาพรถ(ข) ภาพถ่ายบัตรประจำตัวประชาชนหรือใบสำคัญประจำตัวคนต่างด้าวของหุ้นส่วนหรือกรรมการผู้มีอำนาจลงนามของห้างหุ้นส่วนสามัญจดทะเบียนห้างหุ้นส่วนจำกัด บริษัทจำกัด หรือบริษัทมหาชนจำกัด(ค)ภาพถ่ายสำเนาทะเบียนบ้านหรือใบสำคัญถิ่นที่อยู่ตามกฎหมายว่าด้วยคนเข้าเมืองของหุ้นส่วนหรือกรรมการผู้มีอำนาจลงนามของห้างหุ้นส่วนสามัญจดทะเบียนห้างหุ้นส่วนจำกัด บริษัทจำกัด หรือบริษัทมหาชนจำกัด(ง) ภาพถ่ายหนังสือบริคณห์สนธิและข้อบังคับฉบับตีพิมพ์กรณีเป็นบริษัทจำกัดหรือบริษัทมหาชนจำกัด(จ) เอกสารตาม (๑) (ค) (ง) และ (จ)ข้อ ๕ ในขณะยื่นคำขอรับใบอนุญาตหากผู้ยื่นคำขอรับใบอนุญาตยังไม่มีอาคารสถานที่ ลานจอดรถ เครื่องตรวจสภาพรถอุปกรณ์หรือสิ่งอำนวยความสะดวกในการตรวจสภาพรถหรือเครื่องมืออื่นใดตามที่กำหนดไว้ในข้อ ๖ผู้ยื่นคำขอรับใบอนุญาตต้องจัดให้มีอาคารสถานที่ ลานจอดรถ เครื่องตรวจสภาพรถอุปกรณ์หรือสิ่งอำนวยความสะดวกในการตรวจสภาพรถ หรือเครื่องมืออื่นใด ให้แล้วเสร็จภายในระยะเวลาที่อธิบดีประกาศกำหนดในกรณีที่ผู้ยื่นคำขอรับใบอนุญาตไม่อาจจัดให้มีอาคารสถานที่ ลานจอดรถเครื่องตรวจสภาพรถ อุปกรณ์หรือสิ่งอำนวยความสะดวกในการตรวจสภาพรถหรือเครื่องมืออื่นใดตามที่กำหนดไว้ในข้อ ๖ ภายในระยะเวลาที่อธิบดีประกาศกำหนดตามวรรคหนึ่งให้ถือว่าคำขอรับใบอนุญาตนั้นสิ้นสุดลงทั้งนี้ให้นายทะเบียนกลางแจ้งเป็นหนังสือให้ผู้ยื่นคำขอรับใบอนุญาตทราบโดยเร็วข้อ ๖ สถานตรวจสภาพรถที่จะได้รับใบอนุญาตต้องมีลักษณะเหมาะสมสำหรับตรวจสอบความมั่นคงแข็งแรงความปลอดภัย ความสะอาด ความเรียบร้อยและความถูกต้องเหมาะสมของรถ เครื่องอุปกรณ์และส่วนควบของรถและการดำเนินการอื่นเพื่อประโยชน์ในการตรวจและรับรองสภาพรถสถานตรวจสภาพรถอย่างน้อยจะต้องประกอบด้วย(๑) อาคารสถานที่ ซึ่งจัดให้มีพื้นที่สำหรับตรวจสภาพรถที่ทำการของผู้ปฏิบัติงาน ที่พักของผู้ใช้บริการ และห้องสุขา ทั้งนี้ ตามหลักเกณฑ์และเงื่อนไขที่อธิบดีประกาศกำหนด(๒) ลานจอดรถ พื้นที่สำหรับรถรอเข้าตรวจสภาพ ทางเข้า และทางออกตามหลักเกณฑ์และเงื่อนไขที่อธิบดีประกาศกำหนด(๓)เครื่องตรวจสภาพรถและอุปกรณ์หรือสิ่งอำนวยความสะดวกสำหรับใช้ในการตรวจสภาพรถ ดังต่อไปนี้(ก)สถานตรวจสภาพรถที่ได้รับใบอนุญาตให้ตรวจสภาพรถตามกฎหมายว่าด้วยการขนส่งทางบก๑) เครื่องทดสอบห้ามล้อ (Brake Tester)๒) เครื่องทดสอบศูนย์ล้อ (Sideslip Tester)๓) เครื่องทดสอบโคมไฟหน้า (Headlight Tester)๔) เครื่องวัดควันดำ (Smoke Meter)๕) เครื่องวัดระดับเสียง (Sound Level Meter)๖) เครื่องวัดความเร็วรอบเครื่องยนต์ (Engine Tachometer)๗) เครื่องวิเคราะห์ก๊าซ (Gas Analyser)๘) เครื่องวัดก๊าซรั่ว (Gas Leak Detecter)๙) เครื่องวัดความเข้มของฟิล์มกรองแสง (Tint Meter)๑๐) อุปกรณ์หรือสิ่งอำนวยความสะดวกในการตรวจสภาพใต้ท้องรถ เช่น บ่อตรวจสภาพรถและกระจกเงาหรือเครื่องยกรถ๑๑) เครื่องมือ เครื่องใช้ อุปกรณ์หรือสิ่งอำนวยความสะดวกอื่นใดตามที่อธิบดีประกาศกำหนด(ข)สถานตรวจสภาพรถที่ได้รับใบอนุญาตให้ตรวจสภาพรถยนต์ตามกฎหมายว่าด้วยรถยนต์๑) เครื่องทดสอบห้ามล้อ (Brake Tester)๒) เครื่องทดสอบศูนย์ล้อ (Sideslip Tester)๓) เครื่องทดสอบโคมไฟหน้า (Headlight Tester)๔) เครื่องวัดควันดำ (Smoke Meter)๕) เครื่องวัดระดับเสียง (Sound Level Meter)๖) เครื่องวัดความเร็วรอบเครื่องยนต์ (Engine Tachometer)๗) เครื่องวิเคราะห์ก๊าซ (Gas Analyser)๘) เครื่องวัดก๊าซรั่ว (Gas Leak Detecter)๙) อุปกรณ์หรือสิ่งอำนวยความสะดวกในการตรวจสภาพใต้ท้องรถ เช่น บ่อตรวจสภาพรถและกระจกเงาหรือเครื่องยกรถ๑๐) เครื่องมือ เครื่องใช้ อุปกรณ์หรือสิ่งอำนวยความสะดวกอื่นใดตามที่อธิบดีประกาศกำหนด(ค) สถานตรวจสภาพรถที่ได้รับใบอนุญาตให้ตรวจสภาพรถจักรยานยนต์ตามกฎหมายว่าด้วยรถยนต์๑) เครื่องทดสอบโคมไฟหน้า (Headlight Tester)๒) เครื่องวัดระดับเสียง (Sound Level Meter)๓) เครื่องวัดความเร็วรอบเครื่องยนต์ (Engine Tachometer)๔) เครื่องวิเคราะห์ก๊าซ (Gas Analyser)๕) เครื่องมือ เครื่องใช้ อุปกรณ์หรือสิ่งอำนวยความสะดวกอื่นใดตามที่อธิบดีประกาศกำหนด(๔) อุปกรณ์หรือสิ่งอำนวยความสะดวกหรือเครื่องมือที่ใช้ในการดำเนินงานและการควบคุม กำกับ และดูแลสถานตรวจสภาพรถดังต่อไปนี้(ก) กล้องถ่ายภาพ(ข) คอมพิวเตอร์และอุปกรณ์ต่อพ่วง(ค) อุปกรณ์สำหรับเชื่อมต่อระบบสารสนเทศ(ง) เครื่องพิมพ์(จ) เครื่องดับเพลิง(ฉ) เครื่องมือ เครื่องใช้ อุปกรณ์หรือสิ่งอำนวยความสะดวกอื่นใดตามที่อธิบดีประกาศกำหนดแบบ ขนาด มาตรฐาน และคุณลักษณะของเครื่องตรวจสภาพรถ อุปกรณ์สิ่งอำนวยความสะดวก และเครื่องมือตามวรรคสองให้เป็นไปตามที่อธิบดีประกาศกำหนดข้อ ๗ นายทะเบียนกลางจะออกใบอนุญาตจัดตั้งสถานตรวจสภาพรถได้เมื่อ(๑) เอกสารและหลักฐานครบถ้วนถูกต้องตามที่กำหนดไว้ในข้อ ๔(๒) อาคารสถานที่ ลานจอดรถ พื้นที่สำหรับรถรอเข้าตรวจสภาพ ทางเข้าและทางออก เครื่องตรวจสภาพรถ อุปกรณ์ สิ่งอำนวยความสะดวกหรือเครื่องมือเป็นไปตามที่กำหนดไว้ในข้อ ๖(๓) ผู้ยื่นคำขอรับใบอนุญาตไม่เคยถูกเพิกถอนใบอนุญาตเว้นแต่ได้ถูกเพิกถอนใบอนุญาตมาแล้วไม่น้อยกว่าห้าปีนับแต่วันที่ถูกเพิกถอนใบอนุญาตครั้งหลังสุด(๔) ผู้ยื่นคำขอรับใบอนุญาตไม่เป็นบุคคลวิกลจริต คนไร้ความสามารถหรือคนเสมือนไร้ความสามารถในกรณีที่ผู้ยื่นคำขอรับใบอนุญาตเป็นนิติบุคคลหุ้นส่วนหรือกรรมการผู้มีอำนาจลงนามของนิติบุคคลนั้นต้องไม่มีลักษณะต้องห้ามตาม(๓)หรือเคยเป็นหุ้นส่วนหรือกรรมการผู้มีอำนาจลงนามของนิติบุคคลซึ่งมีลักษณะต้องห้ามตาม(๓) ด้วยข้อ ๘ ใบอนุญาตให้เป็นไปตามแบบที่อธิบดีประกาศกำหนดข้อ ๙ ผู้รับใบอนุญาตต้องจัดให้มีผู้ควบคุมการตรวจสภาพรถและเจ้าหน้าที่ตรวจสภาพรถซึ่งมีคุณสมบัติและผ่านการอบรมและทดสอบตามหลักเกณฑ์วิธีการ และเงื่อนไขที่อธิบดีประกาศกำหนด ตลอดเวลาที่ให้บริการตรวจสภาพรถตามใบอนุญาตจำนวนผู้ควบคุมการตรวจสภาพรถและเจ้าหน้าที่ตรวจสภาพรถให้เป็นไปตามที่อธิบดีประกาศกำหนดทั้งนี้ผู้ควบคุมการตรวจสภาพรถจะเป็นเจ้าหน้าที่ตรวจสภาพรถด้วยก็ได้ข้อ ๑๐ ผู้รับใบอนุญาตต้องปฏิบัติตามเงื่อนไขดังต่อไปนี้(๑) ดำเนินการตรวจสภาพรถ โดยปฏิบัติตามกฎหมายว่าด้วยการขนส่งทางบกกฎหมายว่าด้วยรถยนต์ และปฏิบัติตามหลักเกณฑ์และวิธีการที่อธิบดีประกาศกำหนดแล้วแต่กรณี(๒) จัดทำการรับรองการตรวจสภาพรถ บันทึกการตรวจสภาพรถรายงานการตรวจสภาพรถ และเครื่องหมายหรือเอกสารอื่นใดตามที่อธิบดีประกาศกำหนด(๓) จัดให้มีเครื่องตรวจสภาพรถและอุปกรณ์หรือสิ่งอำนวยความสะดวกในการตรวจสภาพรถหรือเครื่องมืออื่นใดเพิ่มเติมตามความเหมาะสมตามที่อธิบดีประกาศกำหนด(๔) ปรับเทียบเครื่องตรวจสภาพรถตรวจสอบและบำรุงรักษาเครื่องตรวจสภาพรถ อุปกรณ์ หรือสิ่งอำนวยความสะดวกในการตรวจสภาพรถและการดำเนินงานของสถานตรวจสภาพรถให้ถูกต้องเที่ยงตรง และพร้อมใช้งานได้ดีอยู่เสมอ ทั้งนี้ ตามหลักเกณฑ์ วิธีการและเงื่อนไขที่อธิบดีประกาศกำหนด(๕) ดูแลและปรับปรุงอาคารสถานที่ ลานจอดรถและพื้นที่ในบริเวณสถานตรวจสภาพรถ ให้มีความเหมาะสม ปลอดภัย และสะอาดเรียบร้อยข้อ ๑๑ ผู้รับใบอนุญาตผู้ใดประสงค์จะย้ายที่ตั้งสถานตรวจสภาพรถให้ยื่นคำขอต่อนายทะเบียนกลางตามหลักเกณฑ์การย้ายและแบบคำขอย้ายที่ตั้งสถานตรวจสภาพรถที่อธิบดีประกาศกำหนดในการยื่นคำขอตามวรรคหนึ่ง ให้ผู้รับใบอนุญาตยื่นเอกสารตามข้อ ๔ (๑)(ค) (ง) และ (จ) หรือ (๒) (ง) หรือ (๓) (จ) แล้วแต่กรณี มาพร้อมกับคำขอนั้นด้วยการอนุญาตให้ย้ายที่ตั้งสถานตรวจสภาพรถให้นับอายุใบอนุญาตต่อเนื่องจากใบอนุญาตฉบับเดิมโดยให้นายทะเบียนกลางแก้ไขรายการสถานที่ตั้งในใบอนุญาตฉบับเดิม และให้ระบุคำว่า ย้ายสถานที่ตั้ง ไว้ที่ด้านหน้าด้วยข้อ ๑๒ ผู้รับใบอนุญาตผู้ใดประสงค์จะเลิกประกอบกิจการสถานตรวจสภาพรถให้แจ้งเป็นหนังสือให้นายทะเบียนทราบล่วงหน้าไม่น้อยกว่าหกสิบวันก่อนวันเลิกประกอบกิจการสถานตรวจสภาพรถและให้ส่งคืนใบอนุญาตต่อนายทะเบียนที่สถานตรวจสภาพรถนั้นตั้งอยู่ภายในสิบห้าวันนับแต่วันเลิกประกอบกิจการสถานตรวจสภาพรถข้อ ๑๓ ผู้รับใบอนุญาตผู้ใดไม่ปฏิบัติตามหลักเกณฑ์วิธีการและเงื่อนไขที่กำหนดในกฎกระทรวงนี้หรือตามที่อธิบดีประกาศกำหนดตามกฎกระทรวงนี้ให้นายทะเบียนกลางมีอำนาจสั่งเพิกถอนใบอนุญาตในกรณีที่ผู้รับใบอนุญาตกระทำการตามวรรคหนึ่ง แต่นายทะเบียนกลางพิจารณาแล้วเห็นว่ามิใช่กรณีก่อให้เกิดความเสียหายอย่างร้ายแรงและผู้รับใบอนุญาตสามารถแก้ไขให้ถูกต้องหรือครบถ้วนตามหลักเกณฑ์ วิธีการและเงื่อนไขที่กำหนดในกฎกระทรวงนี้หรือตามที่อธิบดีประกาศกำหนดตามกฎกระทรวงนี้ได้ให้นายทะเบียนกลางมีอำนาจตักเตือนหรือสั่งระงับการดำเนินการตรวจสภาพรถเป็นการชั่วคราวได้ตามควรแก่กรณีทั้งนี้การตักเตือนและการระงับการดำเนินการตรวจสภาพรถเป็นการชั่วคราวให้เป็นไปตามหลักเกณฑ์ วิธีการ และเงื่อนไขที่อธิบดีประกาศกำหนดข้อ ๑๔ ผู้รับใบอนุญาตผู้ใดประสงค์จะขอต่ออายุใบอนุญาตให้ยื่นคำขอตามแบบที่อธิบดีประกาศกำหนดก่อนใบอนุญาตสิ้นอายุไม่น้อยกว่าสามสิบวันพร้อมด้วยสำเนาใบอนุญาตหรือใบแทนใบอนุญาต และเอกสารที่กำหนดไว้ในข้อ ๔ (๑) (ค) (ง)และ (จ) หรือ (๒) (ง) หรือ (๓) (ง) และ (จ) แล้วแต่กรณีเฉพาะที่มีการแก้ไขเปลี่ยนแปลง ในกรณีที่ผู้ยื่นคำขอต่ออายุใบอนุญาตเป็นนิติบุคคลให้ยื่นหลักฐานตามข้อ ๔ (๓) (ก) ด้วยข้อ ๑๕ นายทะเบียนกลางจะอนุญาตให้ต่ออายุใบอนุญาตได้เมื่อ(๑) อาคารสถานที่ ลานจอดรถ พื้นที่สำหรับรถรอเข้าตรวจสภาพ ทางเข้าและทางออกเป็นไปตามที่อธิบดีประกาศกำหนดตามข้อ ๖ วรรคสอง (๑) และ (๒)และมีความมั่นคง แข็งแรง ปลอดภัย สะอาด เรียบร้อยและเหมาะสมในการตรวจสภาพรถ(๒)เครื่องตรวจสภาพรถและอุปกรณ์หรือสิ่งอำนวยความสะดวกสำหรับใช้ในการตรวจสภาพรถ และอุปกรณ์หรือสิ่งอำนวยความสะดวกหรือเครื่องมือที่ใช้ในการดำเนินงานและการควบคุม กำกับ และดูแลสถานตรวจสภาพรถเป็นไปตามที่กำหนดในกฎกระทรวงนี้(๓)ผู้ยื่นคำขอต่ออายุใบอนุญาตไม่มีการกระทำอันเป็นเหตุให้ถูกสั่งระงับการดำเนินการตรวจสภาพรถเป็นการชั่วคราวตามข้อ๑๓ วรรคสอง เกินกว่าสามครั้งสถานตรวจสภาพรถแห่งใดที่ไม่เป็นไปตามที่กำหนดใน (๑) หรือ (๒)ให้ผู้ยื่นคำขอต่ออายุใบอนุญาตดำเนินการปรับปรุงแก้ไขให้แล้วเสร็จภายในหกสิบวันนับแต่วันที่ได้รับแจ้งจากนายทะเบียนกลางถ้ามิได้ดำเนินการให้แล้วเสร็จภายในระยะเวลาที่กำหนดให้ถือว่าผู้นั้นไม่ประสงค์จะขอต่ออายุใบอนุญาตและให้การพิจารณาคำขอเป็นอันสิ้นสุดลงการอนุญาตให้ต่ออายุใบอนุญาต ให้นายทะเบียนกลางออกใบอนุญาตฉบับใหม่และให้ระบุคำว่า ต่ออายุ ไว้ที่ด้านหน้าด้วยข้อ ๑๖ ในกรณีที่ผู้รับใบอนุญาตประสงค์จะปรับปรุงแก้ไขหรือเปลี่ยนแปลงรายการดังต่อไปนี้ ต้องแจ้งและได้รับอนุญาตจากนายทะเบียนกลางก่อน(๑) อาคารสถานที่(๒) ลานจอดรถ พื้นที่สำหรับรถรอเข้าตรวจสภาพ ทางเข้า และทางออก(๓)เครื่องตรวจสภาพรถและอุปกรณ์หรือสิ่งอำนวยความสะดวกสำหรับใช้ในการตรวจสภาพรถ(๔) ผู้ควบคุมการตรวจสภาพรถหรือเจ้าหน้าที่ตรวจสภาพรถข้อ ๑๗ ใบอนุญาตย่อมสิ้นสุดลงในกรณีดังต่อไปนี้(๑) ผู้รับใบอนุญาตถึงแก่ความตาย(๒) ผู้รับใบอนุญาตถูกศาลสั่งให้เป็นคนไร้ความสามารถ(๓) ผู้รับใบอนุญาตที่เป็นห้างหุ้นส่วนสามัญเลิกกันตามกฎหมาย(๔)ผู้รับใบอนุญาตที่เป็นนิติบุคคลได้สิ้นสภาพการเป็นนิติบุคคลตามกฎหมาย(๕) ผู้รับใบอนุญาตได้รับอนุญาตให้เลิกประกอบกิจการสถานตรวจสภาพรถ(๖) นายทะเบียนกลางเพิกถอนใบอนุญาตข้อ ๑๘ ในกรณีที่ใบอนุญาตสิ้นสุดลงเพราะเหตุตามข้อ๑๗ (๑) หรือ (๒)ให้ทายาทหรือผู้อนุบาลยื่นคำขอรับใบอนุญาตต่อนายทะเบียนภายในเวลาหกเดือนนับแต่วันที่ผู้รับใบอนุญาตถึงแก่ความตายหรือถูกศาลสั่งให้เป็นคนไร้ความสามารถแล้วแต่กรณี และให้การพิจารณาออกใบอนุญาตฉบับใหม่ให้แก่ทายาทหรือผู้อนุบาลเป็นไปตามหลักเกณฑ์วิธีการ และเงื่อนไขที่ใช้สำหรับการออกใบอนุญาตฉบับเดิม แต่ทั้งนี้หากใบอนุญาตฉบับเดิมได้ออกตามความในกฎกระทรวง ฉบับที่ ๓๗ (พ.ศ. ๒๕๓๕)ออกตามความในพระราชบัญญัติการขนส่งทางบก พ.ศ. ๒๕๒๒ ให้นำความในข้อ ๒๑ มาใช้บังคับด้วยโดยอนุโลมข้อ ๑๙ ผู้รับใบอนุญาตผู้ใดประสงค์จะขอรับใบแทนใบอนุญาตที่สูญหายหรือชำรุดในสาระสำคัญให้ยื่นคำขอตามแบบที่อธิบดีประกาศกำหนดการออกใบแทนใบอนุญาต ให้นายทะเบียนกลางออกใบอนุญาตให้ใหม่แต่ให้ระบุคำว่า ใบแทน ไว้ที่ด้านหน้าด้วยข้อ ๒๐ การยื่นคำขอตามกฎกระทรวงนี้(๑) สถานตรวจสภาพรถที่ตั้งอยู่ในเขตกรุงเทพมหานครให้ยื่นต่อกรมการขนส่งทางบก(๒) สถานตรวจสภาพรถที่ตั้งอยู่ในเขตจังหวัดอื่นให้ยื่นต่อสำนักงานขนส่งจังหวัดแห่งท้องที่ที่สถานตรวจสภาพรถนั้นตั้งอยู่ข้อ ๒๑ ผู้รับใบอนุญาตจัดตั้งสถานตรวจสภาพรถตามกฎกระทรวงฉบับที่ ๓๗ (พ.ศ. ๒๕๓๕) ออกตามความในพระราชบัญญัติการขนส่งทางบก พ.ศ. ๒๕๒๒ซึ่งใบอนุญาตนั้นยังไม่สิ้นอายุให้ถือว่าเป็นผู้รับใบอนุญาตจัดตั้งสถานตรวจสภาพรถตามกฎกระทรวงนี้แต่ต้องดำเนินการแก้ไขปรับปรุงสถานตรวจสภาพรถให้เป็นไปตามหลักเกณฑ์ วิธีการเงื่อนไข และภายในระยะเวลาที่กำหนด ดังต่อไปนี้(๑) จัดให้มีเครื่องตรวจสภาพรถอุปกรณ์หรือสิ่งอำนวยความสะดวกสำหรับใช้ในการตรวจสภาพรถ และอุปกรณ์หรือสิ่งอำนวยความสะดวกหรือเครื่องมือที่ใช้ในการดำเนินงานและการควบคุม กำกับ และดูแลสถานตรวจสภาพรถเป็นไปตามที่กำหนดในกฎกระทรวงนี้ภายในหนึ่งปีนับแต่วันที่กฎกระทรวงนี้มีผลใช้บังคับ(๒) จัดให้มีอาคารสถานที่ ลานจอดรถ พื้นที่สำหรับรถรอเข้าตรวจสภาพทางเข้า และทางออกตามหลักเกณฑ์และเงื่อนไขที่อธิบดีประกาศกำหนดตามกฎกระทรวงนี้ภายในสามปีนับแต่วันที่กฎกระทรวงนี้มีผลใช้บังคับผู้รับใบอนุญาตที่ไม่ดำเนินการให้แล้วเสร็จภายในระยะเวลาที่กำหนดตามวรรคหนึ่งให้ใบอนุญาตเป็นอันสิ้นสุดลงข้อ ๒๒ บรรดาระเบียบหรือประกาศที่ออกตามกฎกระทรวงฉบับที่ ๓๗ (พ.ศ. ๒๕๓๕) ออกตามความในพระราชบัญญัติการขนส่งทางบก พ.ศ. ๒๕๒๒ซึ่งยังมีผลใช้บังคับอยู่ในวันก่อนวันที่กฎกระทรวงนี้ใช้บังคับให้คงใช้บังคับต่อไปได้เท่าที่ไม่ขัดหรือแย้งกับกฎกระทรวงนี้หรือจนกว่าจะมีระเบียบหรือประกาศตามกฎกระทรวงนี้ออกมาใช้บังคับให้ไว้ณ วันที่ ๑๗ เมษายน พ.ศ. ๒๕๕๕ชัชชาติสิทธิพันธุ์รัฐมนตรีช่วยว่าการกระทรวงคมนาคมปฏิบัติราชการแทนรัฐมนตรีว่าการกระทรวงคมนาคมหมายเหตุ:- เหตุผลในการประกาศใช้กฎกระทรวงฉบับนี้ คือ โดยที่หลักเกณฑ์ วิธีการและเงื่อนไขการขอรับใบอนุญาตการออกใบอนุญาตและการขอต่ออายุใบอนุญาตจัดตั้งสถานตรวจสภาพรถที่กำหนดไว้ในกฎกระทรวงฉบับที่ ๓๗ (พ.ศ. ๒๕๓๕) ออกตามความในพระราชบัญญัติการขนส่งทางบก พ.ศ. ๒๕๒๒ ได้ใช้บังคับมาเป็นเวลานานแล้วบทบัญญัติบางประการไม่สามารถนำมาใช้บังคับได้อย่างเหมาะสมและครอบคลุมข้อเท็จจริงในสภาพการณ์ปัจจุบันอีกทั้งยังขาดมาตรการควบคุมกำกับดูแลสถานตรวจสภาพรถที่ไม่ปฏิบัติตามหรือฝ่าฝืนกฎหมายประกอบกับเพื่อให้แบบ ขนาด มาตรฐานและคุณลักษณะของเครื่องตรวจสภาพรถและอุปกรณ์ต่าง ๆได้มีการกำหนดให้สอดคล้องกับการพัฒนาเทคโนโลยีในปัจจุบัน อันจะทำให้การตรวจสภาพรถมีประสิทธิภาพและมีมาตรฐานยิ่งขึ้นสมควรปรับปรุงหลักเกณฑ์ วิธีการ และเงื่อนไขเกี่ยวกับการขอรับใบอนุญาต การออกใบอนุญาตและการขอต่ออายุใบอนุญาตจัดตั้งสถานตรวจสภาพรถเสียใหม่ จึงจำเป็นต้องออกกฎกระทรวงนี้ปริยานุช/ผู้จัดทำ๓๐ เมษายน ๒๕๕๕ปณตภร/ผู้ตรวจ๓๐ เมษายน ๒๕๕๕[๑] ราชกิจจานุเบกษาเล่ม ๑๒๙/ตอนที่ ๓๗ ก/หน้า ๑๙/๒๗ เมษายน ๒๕๕๕